《谒忠孝祠》
明代·黎粤俊

巨节今弥显，孤忠久益光。昔年藏雾豹，此日仰星凰。

五泄曾闻筮，三徵始促装。荐函缘大老，特简自高皇。

赵岛蜃为气，韩溪鳄更张。欲凭行省略，因遣尚书郎。

携手躬单舸，之官锦一囊。炎峰消瘴疠，潮海净烟霜。

转旆增江浒，罗舟海寇狂。但能持阚虎，未即殪妖狼。

血遂销为碧，天谁问彼苍。气淩文相凛，儿迥卞家行。

骂贼宁甘死，哀亲孰返丧。抱尸终裹革，舁榇遂还乡。

涕泗长辞辟，耘耕竟守疆。芳踪留相水，遗像肃宫墙。

椒实宜蕃衍，荪枝尽发杨。云仍开丽藻，文武裕青箱。

帝锡山河重，人咸孔孟方。征蛮劳斧钺，谒祖奉圭璋。

拭泪空盈把，题诗识不忘。故林贻父老，下里效箪浆。

况复中丞节，重来百粤棠。星辰高北极，雨露遍南荒。

屡饰碑前碣，堪誇笏满床。新祠饶水木，旧史播琳琅。

伏腊村翁走，春秋国典彰。松楸馀俎豆，忠孝在蒸尝。

景仰兴顽懦，瞻依想鍊钢。精灵真可溯，白马恍洋洋。

作者简介：黎粤俊，字肩吾。增城人。明思宗崇祯间诸生，十四年（一六四一）参修县志。著有《绮树丛稿》。事见清黄登《岭南五朝诗选》卷四、清康熙《增城县志》卷首曾受益《崇祯辛巳序》。